b"\n_START_ARTICLE_\nL\xc3\xa9on Blum\n_START_SECTION_\nLiv og virke\n_START_PARAGRAPH_\nBlum var f\xc3\xb8dt i en j\xc3\xb8disk middelklassefamilie i Paris. Han studerte b\xc3\xa5de litteratur og juss ved Sorbonne-universitetet, og arbeidet b\xc3\xa5de som advokat og litteraturkritiker. Han ble en av de ledende litter\xc3\xa6re figurene i landet. _NEWLINE_Det var Dreyfus-saken i 1894 som vakte Blums interesse for politikk. Denne saken hadde stor effekt p\xc3\xa5 mange av j\xc3\xb8dene i landet. Blum kom i kontakt med Jean Jaur\xc3\xa8s, som han kom til \xc3\xa5 se opp til. Han begynte \xc3\xa5 skrive i den sosialistiske dagsavisa L'Humanit\xc3\xa9, og ble snart et framst\xc3\xa5ende medlem i Det franske sosialistpartiet, SFIO (Section fran\xc3\xa7aise de l'internationale ouvri\xc3\xa8re).  _NEWLINE_I juli 1914, rett f\xc3\xb8r f\xc3\xb8rste verdenskrig br\xc3\xb8t ut, ble Jaur\xc3\xa8s myrdet, og Blum deltok mer aktivt i lederskapet i partiet. I 1919 ble han valgt til leder i partiets eksekutivkomit\xc3\xa9, og innvalgt i nasjonalforsamlingen fra Paris. I 1920 arbeidet han for \xc3\xa5 hindre en splittelse mellom de som st\xc3\xb8ttet og de som var skeptiske til den russiske revolusjonen. Men den revolusjon\xc3\xa6re fl\xc3\xb8yen br\xc3\xb8t ut, tok L'Humanit\xc3\xa9 med seg, og stiftet Det franske kommunistpartiet, PCF. _NEWLINE_Blum ledet SFIO gjennom 1920- og 1930-\xc3\xa5rene, og var ogs\xc3\xa5 redakt\xc3\xb8r for den nye avisa til sosialistene, Le Populaire. Blum var marxist, ikke leninist. L\xc3\xa9on Blum ble valgt som deputert fra Narbonne i 1929, og gjenvalgt i 1932 og 1936.\n_START_SECTION_\nFolkefronten\n_START_PARAGRAPH_\nI 1934 endret situasjonen i fransk politikk seg. Adolf Hitler hadde tatt makten i Tyskland, og det var fascistisk uro i Paris. Kommunistene la bort den ekstremt fiendtlige holdningen de hadde hatt til sosialistene, og i 1935 dannet alle partier til venstre i fransk politikk Folkefronten, Front Populaire. I juni 1936 vant Folkefrontpartiene en stor seier ved valgene, og Blum ble den f\xc3\xb8rste sosialisten og den f\xc3\xb8rste j\xc3\xb8den som ble statsminister i Frankrike. Han ble utsatt for mye hets fra den katolske h\xc3\xb8yresiden, og en gang ble han dratt ut av bilen han satt i og nesten sl\xc3\xa5tt ihjel av en gruppe anti-semitter og rojalister. _NEWLINE_Industriarbeiderne i Frankrike fulgte opp valgseieren til Folkefronten med \xc3\xa5 okkupere fabrikkene, og mange f\xc3\xb8lte at \xc2\xabrevolusjonen\xc2\xbb stod for d\xc3\xb8ra. Men b\xc3\xa5de Blum-regjeringen av sosialister og det borgerlige sentrum, og st\xc3\xb8ttepartiet deres, kommunistene, var med p\xc3\xa5 \xc3\xa5 roe ned arbeiderne. L\xc3\xb8nns\xc3\xb8kning og mer fritid fikk de, men ingen \xc2\xabrevolusjon\xc2\xbb. _NEWLINE_Da den spanske borgerkrigen br\xc3\xb8t ut, m\xc3\xa5tte Blum godta en n\xc3\xb8ytral linje, istedenfor \xc3\xa5pen st\xc3\xb8tte til de spanske sosialistene, slik at det borgerlige sentrum ikke skulle bryte ut av den franske Folkefronten, og for \xc3\xa5 minske faren for borgerkrig ogs\xc3\xa5 i Frankrike. Frankrike var ogs\xc3\xa5 under press fra den konservative regjeringa i Storbritannia for \xc3\xa5 godta \xc2\xabikke-innblandingspolitikken\xc2\xbb deres. De dilemmaene han stod overfor, gjorde at Blum gikk av i juni 1937. _NEWLINE_P\xc3\xa5 tross av sin korte levetid, vedtok den franske Folkefrontregjeringen mange viktige lover, blant dem 40 timers arbeidsuke, betalt ferie for arbeidere, rett til kollektive l\xc3\xb8nnsforhandlinger og nasjonalisering av v\xc3\xa5penindustrien.\n_START_SECTION_\nAndre verdenskrig\n_START_PARAGRAPH_\nDa nazi-Tyskland okkuperte Frankrike i juni 1940, dro Blum ikke fra landet. Han ble v\xc3\xa6rende, og var blant de f\xc3\xa5 medlemmene i nasjonalforsamlingen som stemte mot \xc3\xa5 gi vide fullmakter til kollaborat\xc3\xb8ren marskalk P\xc3\xa9tain. Blum ble arrestert av landssvikerregjeringen i Vichy i september 1940, og holdt fengslet til 1942, da han ble stilt for retten tiltalt for landssvik. Blum brukte rettssaken til et oppgj\xc3\xb8r med franske milit\xc3\xa6re og pro-tyske politikere som Pierre Laval. Rettssaken gikk s\xc3\xa5 d\xc3\xa5rlig for Vichy-regimet at den tyske okkupasjonsmakten gav ordre om at den skulle stanses. _NEWLINE_I april 1943 ble Blum deportert til den tyske konsentrasjonsleiren Buchenwald, der han var i avdelingen for h\xc3\xb8yt rangerte personer til april 1945, da han ble forflyttet til Dachau ved M\xc3\xbcnchen, og s\xc3\xa5 til Tyrol, fordi allierte styrker n\xc3\xa6rmet seg. P\xc3\xa5 slutten av krigen gav naziregimet ordre om at han skulle henrettes, men de lokale myndighetene adl\xc3\xb8d ikke lenger, og han ble reddet av allierte styrker i mai 1945. Broren hans, Ren\xc3\xa9 Blum, ble derimot myrdet av nazistene i Auschwitz.\n_START_SECTION_\nEtterkrigstiden\n_START_PARAGRAPH_\nEtter krigen gikk L\xc3\xa9on Blum inn igjen i politikken, og ble statsminister en kort stund i samlingsregjeringen som ble opprettet i det frie Frankrike. Han fortsatte \xc3\xa5 skrive for sosialistavisa Le Populaire til han d\xc3\xb8de 30. mars 1950.\n_START_SECTION_\nSitat\n_START_PARAGRAPH_\n\xc2\xabKommunismen er en teknikk, fascismen er en estetikk, sosialismen er en moral.\xc2\xbb"